b'\n_START_ARTICLE_\nXimo Berenguer\n_START_SECTION_\nHist\xc3\xb2ria\n_START_PARAGRAPH_\nDurant el 2017, Joan Fontcuberta va realitzar un experiment mitjan\xc3\xa7ant el qual va aconseguir enganyar els mitjans de comunicaci\xc3\xb3, inventant la biografia d\'un presumpte fot\xc3\xb2graf valenci\xc3\xa0 desaparegut que va fer fotos del Molino als anys 70. El 19 de juliol de 2017 ell mateix va declarar "Jo s\xc3\xb3c Ximo Berenguer" intentant demostrar "com de dif\xc3\xadcil \xc3\xa9s verificar la informaci\xc3\xb3 si hi ha hagut una bona feina d\'infiltraci\xc3\xb3 en diferents mitjans"._NEWLINE_Per tal d\'aconseguir aquest prop\xc3\xb2sit i amb l\'exposici\xc3\xb3 Fake de tel\xc3\xb3 de fons, Fontcuberta va elaborar el personatge tenint cura de tota mena de detalls, i implicant fins a una vintena de persones i institucions culturals per tal de donar una p\xc3\xa0tina de veracitat a la hist\xc3\xb2ria. Entre els col\xc2\xb7laboradors destaquen l\'editorial RM, dues galeries d\'art de Madrid, el C\xc3\xadrculo de Bellas Artes i l\'IVAM, que va comprar obra del fot\xc3\xb2graf i la va presentar com a aut\xc3\xa8ntica, tot i saber que en realitat era de Fontcuberta.\n_START_SECTION_\nBiografia\n_START_PARAGRAPH_\nEl personatge representa un membre de la coneguda com Generaci\xc3\xb3 canalla, formada per joves creadors valencians que a inicis dels anys 70 es varen establir a Barcelona i contribu\xc3\xafren a la seua efervesc\xc3\xa8ncia contracultural. Mariscal i Montesol serien dos dels representats m\xc3\xa9s coneguts d\xe2\x80\x99aquest grup._NEWLINE_Ximo Berenguer es va dedicar fonamentalment a la fotografia i, amb menys intensitat, a la m\xc3\xbasica. Com a fot\xc3\xb2graf va realitzar reportatges de la vida nocturna barcelonina, de locals com el Bagdad o El Molino, de concerts i actuacions musicals a Zeleste, i de festivals com les Sis Hores de Can\xc3\xa7\xc3\xb3 i Canet Rock._NEWLINE_Vinculat a CCOO, va fotografiar tamb\xc3\xa9 aspectes de la lluita obrera durant els anys finals de la Dictadura i les grans manifestacions reivindicatives de l\xe2\x80\x99inici de la transici\xc3\xb3. Destaquen les seues instant\xc3\xa0nies de la gran concentraci\xc3\xb3 de l\'11 de setembre de 1976 a Sant Boi. Militant de l\'incipient moviment gai, va realitzar tamb\xc3\xa9 un treball m\xc3\xa9s experimental de nu mascul\xc3\xad, amb models que eren actors o ballarins. La seua mort prematura en 1978, precisament tornant de matinada de la tercera edici\xc3\xb3 de Canet Rock, va privar la seua obra d\xe2\x80\x99un major reconeixement._NEWLINE_El 15 de juny de 2017 es va presenta al Cercle de Belles Arts de Madrid la maqueta actualitzada del llibre que el fot\xc3\xb2graf valenci\xc3\xa0 hauria preparat l\'any 1977 i que, durant m\xc3\xa9s de quatre d\xc3\xa8cades, hauria quedat sumida en l\'oblit.\n_START_SECTION_\nAn\xc3\xa0lisi\n_START_PARAGRAPH_\nLa figura de Berenguer s\'inscriu en una l\xc3\xadnia de treball de Joan Fontcuberta, que analitza la veritat i la mentida. Anteriorment, el mateix Fontcuberta havia creat la biografia d\'un fals astronauta, una exposici\xc3\xb3 temporal sobre animals impossibles i fins i tot havia realitzat T\xc3\xa0pies falsos. \xc3\x89s a trav\xc3\xa9s d\'aquest conjunt d\'accions i projectes que l\'autor analitza els processos d\'institucionalitzaci\xc3\xb3 de la veritat i la creaci\xc3\xb3 de jerarquies epistemol\xc3\xb2giques basades en la instituci\xc3\xb3 emissora.'